钦定古今图书集成/方舆汇编/职方典/第1505卷 > 《议开金沙江书》明·杨士云
## 钦定古今图书集成/方舆汇编/职方典/第1505卷 > 《议开金沙江书》明·杨士云

按《志》，金沙江古名丽水，源出吐蕃界共龙川犁牛石
下名黎水，讹“犁”为“丽。”东经巨津、宝山二州，三面环丽
江府。东经鹤庆，受样弓江诸水。又东经姚安府，受青
蛉、大姚、龙蛟诸水。又东经楚雄、定远，受龙川江诸水。
又东经武定府，受元谋西溪诸水，又受滇池螳螂诸
水。又东经东川府，西入滴滤部，受寻甸牛阑、谷壁、喟
啮化诸水，又东经乌蒙南，又东经盐井、建昌、会川、越
嶲诸卫，合泸水，受怀远、宜远、越淇、双桥、长河、泸湘大
洞、鱼洞、罗罗、打冲、东河、热池诸水。又东至马湖府，受
泥淇、大小汶诸水，又东至叙州府受大江。此南中西
北之险，蒙氏僭称北渎者也。按《史》，汉武帝遣驰义侯
开越嶲郡，寻遣郭昌等开益州郡。诸葛武侯渡泸南
征，斩雍闿，擒孟获，遂平西郡，定滇池，皆先夺此险也，
始通西南诸彝。历晋迄隋，通壅靡常。至唐蒙氏，世为
边患，至酋龙极矣，屡寇黎雅，一破黔中，四盗西川，皆
由据此险也，遂基南诏亡唐之祸。宋太祖鉴此，以玉斧画大渡河曰：“此外非吾有，弃此险也”，遂成郑、赵、杨、
段氏三百馀年之僭。元世祖乘革囊又筏渡江，进薄
大理，掳段智兴，破此险也，遂平西南之彝。国初梁王
拒命，我太祖高皇帝命将征讨，神机妙算，悉出圣裁，
谕颍川侯等曰：“关索岭路，本非正道，正道又在西北”，
盖谓此也。班固谓“皆恃其险，乍臣乍骄”，范晔谓“凭深
阻峭，纡徐岐道”，宋祁谓“丧牛于易，患生无备”，诚确论
也。夫云南四大水，惟金沙江合江、汉朝宗于海，为南
国纪。天设地造，本为天下用也。历代乃弃诸彝酋，资
其桀骜，虽建立城戍，斤斤自守，时或陷没。岂知天有
宿度，地有经水，人有脉络。《禹贡》于每州末必曰：“浮某
水，达某水、入某水、逾某水。”盖纪贡道，达帝都，著天下
大势，以水为经纪也。孰谓滔滔大川，可浮可达，反舍
而陆，乃北至永宁，东至镇远，不亦劳乎？禹外薄四海，
各迪有功，夫一劳久逸，暂费永宁，执事之议详矣，为
国家虑，深且远矣。所谓计费吝赏，责效谗言，斯固古
今之恒态，不可成天下之事者也。然英杰见同，必有
绎之者。缵神禹疏凿之绩，恢四海会同之风，息东西
两路之肩，拊滇、云百蛮之“背，昔为绝险奧区，今为掌
中腹里，皇明大一统无外之治，亿万年无疆之休，实
在于此。凡有识者，咸日望之，庶几见之。惟执事留意，
幸甚！”